คนไทยนิยมช้อปออนไลน์หนุนยอดใช้จ่ายแตะ2.4แสนล้าน
แบงก์กสิกรไทยเผยคนไทยนิยมช้อปออนไลน์มากขึ้น ไม่เว้นแม้แต่คนแก่ หนุนยอดใช้จ่ายออนไลน์ในตลาดรวมปีนี้มีมูลค่าสูงถึง 2.4 แสนล้านบาท
2 มิ.ย. 2559

แบงก์กสิกรไทยเผยคนไทยนิยมช้อปออนไลน์มากขึ้น ไม่เว้นแม้แต่คนแก่ หนุนยอดใช้จ่ายออนไลน์ในตลาดรวมปีนี้มีมูลค่าสูงถึง 2.4 แสนล้านบาท
นางนพวรรณ เจิมหรรษา รองกรรมการผู้จัดการ ธนาคารกสิกรไทย กล่าวว่า การเติบโตของสมาร์ทโฟน แท็บเล็ต โครงข่าย 3จี และ 4จี ทำให้เกิดการพัฒนาช่องทางการชำระเงินและช่องทางการรับส่งสินค้าที่สะดวกมากขึ้น ประกอบกับกลุ่มธุรกิจค้าปลีกขนาดใหญ่ อาทิ กลุ่มเทสโก้โลตัส บิ๊กซี ทรู ฯลฯได้ก้าวเข้ามาทำธุรกิจช้อปปิ้งออนไลน์ และโครงการเนชั่นแนล อีเพย์เม้นท์ของรัฐบาลจะช่วยผลักดันให้ประเทศไทยสู่สังคมการเงินแบบดิจิทัลลดการใช้เงินสด
ทั้งนี้ส่งผลต่อพฤติกรรมผู้บริโภคที่มีแนวโน้มการใช้จ่ายออนไลน์มากขึ้นอย่างต่อเนื่อง ซึ่งปัจจุบันคนอายุเฉลี่ย 25-30 ปี มีการช้อปออนไลน์มูลค่าประมาณ 3,000 -4,000 บาทต่อเดือน แต่คนแก่ในยุคเบบี้บูมเมอร์ที่คนอาจจะมองว่าไม่สนใจเทคโนโลยีหรือการช้อปออนไลน์นั้น ต้องบอกเลยว่าคิดผิด เพราะคนกลุ่มนี้อาจจะช้อปต่อสัปดาห์ไม่บ่อยนัก แต่มีการจ่ายซื้อสินค้าออนไลน์ต่อครั้งสูงเฉลี่ยอยู่ที่ 6,000 -7,000 บาทต่อเดือน  
“จากแนวโน้มดังกล่าว ธนาคารคาดว่าในปีนี้การซื้อขายสินค้าออนไลน์ของประเทศไทย น่าจะมีมูลค่าสูงถึง 2.4 แสนล้านบาท เติบโต 20% จากปี 2558 ที่มีมูลค่า  2 แสนล้านบาท” นางนพวรรณกล่าว